Таш-Короо калай кени

Таш-Короо калай кени Ысык-Көл областынын Ак-Суу районунда. Энилчек кыштагынын түштүк-чыгыш тарабында, Кайыңды өрөөнүндө. 1963-жылдан белгилүү. Кен аймагын силурдун аягында пайда болгон сланец, акиташ тектери жана аларды жиреп чыккан граниттер түзөт. Чөкмө тектер метаморфизмделип, өзгөрүүлөргө дуушарланып мраморго, роговикке айланган. Кен таш тулкулары интрузиянын эндоконтактыларындагы роговик, мрамор, акиташ тектеринде жатат. Касситерит жана вольфрамиттүү кварц-турмалин, кварц-сульфид тарамдарынан түзүлгөн кенташ зоналарынын туурасы 1 кмге, узундугу ондогон кмге жетет. Зонадагы кенташ тарамдарынын калыңдыгы бир нече смден 3 мге, айрым жерлерде 6 мге чейин. 
Категория:Геология
Колдонулган адабияттар
 “Кыргызстан” улуттук энциклопедиясы: 6-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. 816 бет, илл. ISBN 978 9967-14-117 -9